Title: Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej r
Author: Palo
Last saved by: Peter

Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky v Európskej únii v roku 2000

Politické východiská

	Integrácia Slovenskej republiky do Európskej únie patrí medzi strategické ciele slovenskej zahraničnej politiky. Vláda SR na základe Akčného plánu o zámeroch zintenzívnenia procesu integrácie SR do EÚ zo dňa 24.2.1999 na svojom zasadnutí dňa 28.4.1999 schválila uznesením č. 319/99 Koncepciu komunikačnej stratégie vlády Slovenskej republiky pre prípravu obyvateľstva na členstvo Slovenskej republiky v Európskej únii (ďalej len ”koncepcia”), na základe ktorej sa realizujú aktivity komunikačnej kampane vlády SR v uvedenej oblasti. Týmto uznesením taktiež uložila povinnosť predkladať každoročne k 30.6. a 31.12 správu o plnení koncepcie. 

Základné charakteristiky koncepcie

Komunikačná kampaň je postupným a dlhotrvajúcim procesom s neustále sa meniacimi podmienkami podľa vývoja integračného procesu. Časový harmonogram realizácie komunikačnej kampane bol rozdelený na tri základné fázy:

1.	Informačná (1999 – 2000)
2.	Upevňovanie pozitívnych a modifikácia negatívnych postojov (2001 – 2003)
3.	Mobilizačná (2004 - integrácia)

Hlavným cieľom komunikačnej kampane realizovanej v rámci koncepcie je vysvetľovať proces európskej integrácie, výhody a nevýhody vstupu SR do EÚ, priblížiť spôsob života a európske hodnoty širokej verejnosti na Slovensku. Európska integrácia nie je len integrácia štátov či vlád, ale aj integrácia ich obyvateľov, a preto je potrebné získať podporu slovenského obyvateľstva pre tento proces, s cieľom vyjadrenia jeho podpory v prípadnom referende o vstupe SR do EÚ. 
Cieľovými skupinami kampane sú popri širokej verejnosti najmä mienkotvorné skupiny, ako sú novinári, predstavitelia miestnej verejnej správy, zástupcovia profesných a záujmových organizácií, predstavitelia mimovládnych organizácií, akademickej obce, vysokoškolskí študenti.
Hlavným koordinátorom pre realizáciu komunikačnej kampane bol stanovený Odbor budovania inštitúcií a prípravy obyvateľstva na členstvo v EÚ (OBIPO) v rámci Sekcie pre európske záležitosti Úradu vlády SR.
Všetky projekty realizované v rámci koncepcie sú postavené na financovaní, resp. spolufinancovaní z finančných prostriedkov vlády SR a zahraničných partnerov, predovšetkým Európskej komisie (prostriedky PHARE), ale aj partnerov, s ktorými nadviazal Úrad vlády SR bilaterálnu spoluprácu. V roku 2000 bolo vyčlenených z rozpočtu ÚV SR 9,8 mil. Sk na projekty realizované v rámci koncepcie, zahraniční partneri sa podieľali na realizácii projektov v hodnote 12,9 mil. Sk.

Projekty a aktivity komunikačnej kampane

V roku 2000 bola zrealizovaná prvá – informačná fáza komunikačnej kampane. V rámci nej boli zvolené nasledovné komunikačné kanály:
o	 internet
o	 priamy kontakt – semináre, konferencie, iné aktivity
o	 elektronické a tlačené média

Komunikačný kanál – internet

	Prostredníctvom internetu je prezentovaný Euroservis – komplexný on-line informačný servis usporiadaný chronologicky, ktorý obsahuje informácie z najrôznejších oblastí európskej integrácie (hlavné udalosti dňa, stanoviská, vyjadrenia, výskumy verejnej mienky). Euroservis možno nájsť na internetovej adrese www.euroservis.sk , resp. na stránke www.integracia.government.gov.sk sa  nachádza prepojenie na Euroservis.
	Ďalšou formou prezentácie prostredníctvom internetu je oficiálna stránka integrácie SR do EÚ – www.integracia.government.gov.sk (viď príloha č.1). Okrem základných informácií a dokumentov týkajúcich sa EÚ sú na stránke uvedené programovacie schémy štrukturálnych fondoch ISPA a SAPARD, podmienky predkladania projektov v rámci cezhraničnej spolupráce, tendre Centrálnej finančnej a kontraktačnej jednotky, správa o stave twinningových projektov ako aj všetky aktuálne informácie týkajúce sa integračného procesu a komunikačnej kampane.
	Prostredníctvom e-mailovej adresy hamzik@government.gov.sk možno komunikovať s podpredsedom vlády pre európsku integráciu. Túto možnosť využíva stále viac ľudí aj v dôsledku propagácie uvedených adries vo vlakoch Železníc Slovenskej republiky v júni 2000.
	V súvislosti s možnosťami Odboru informatiky a racionalizácie štátnej správy ÚV SR, ktorý je správcom uvedených stránok, pripravuje sa monitoring návštevnosti jednotlivých stránok.  
	V druhom polroku 2000 bolo dodané multimediálne CD – Slovakia – prezentácia Slovenskej republiky na CD-nosičoch v slovenskej a anglickej verzii. Distribúciu pre zastupiteľstvá SR v zahraničí a pre mimovládne organizácie podieľajúce sa na aktivitách komunikačnej kampane bude zabezpečovať Sekcia pre európske záležitosti ÚV SR.

Priamy komunikačný kanál 

	Prostredníctvom priameho kontaktu s predstaviteľmi jednotlivých cieľových skupín sa napĺňala vzdelávacia funkcia komunikačnej kampane. Realizované semináre boli zamerané najmä na cieľovú skupinu predstaviteľov miestnej verejnej správy a najčastejšou témou bolo využívanie predvstupovej pomoci z fondov EÚ. Ďalšou preferovanou oblasťou bola problematika životného prostredia v súvislosti s aproximáciou legislatívy a regionálny rozvoj. Pre manažérov poľnohospodárskych podnikov bol zrealizovaný seminár z oblasti poľnohospodárskej politiky EÚ.
	V druhom polroku 2000 sa uskutočnili dve medzinárodné konferencie venované problematike integrácie – „Národná konferencia o integrácii Slovenska do EÚ“ – v spolupráci so ZMOS v septembri 2000 a medzinárodná konferencia „Informácie v Euroveku“ v decembri 2000. Prvá bola zameraná na regionálny rozvoj, úlohy miestnej verejnej správy v integračnom procese a porovnanie skúseností z týchto oblastí najmä s Rakúskom. Cieľom druhej bolo predstaviť spôsoby a možnosti poskytovania informácií o aspektoch európskej integrácie v jednotlivých  kandidátskych krajín, porovnať ich skúsenosti so skúsenosťami členských krajín   
	V druhom polroku 2000 bola nadviazaná spolupráca s informačnými centrami venujúcimi sa problematike EÚ. V Banskej Bystrici Euroatlantické centrum, v Prievidzi a ďalších slovenských mestách sieť Informačných centier mladých, v Nitre Európske informačné centrum pri ÚVTIP. OBIPO ÚV SR poskytuje týmto centrám dostupné informačné materiály a zabezpečuje lektorov na semináre pripravované centrami. Pre sieť 16 informačných centier mladých (ICM) bol pripravený úvodný blokový seminár o problematike EÚ, ako aj o problematike project management a prípravy seminárov a zrealizovaný bude začiatkom roka 2001. Taktiež bol pripravený projekt zameraný na predstaviteľov informačných centier v spolupráci s dánskymi partnermi, ktorý bude na tento úvodný blokový seminár nadväzovať. Do 16 ICM bude vďaka grantu rakúskeho ministerstva zahraničných vecí dodané počítačové vybavenie a všetky centrá budú pripojené na internet. Spolu s už fungujúcimi centrami podporovanými Delegáciou Európskej komisie v Bratislave a v Banskej Bystrici a s Informačným centrom Európskej únie v  Žiline  je vytvorený základ na aktívnejšie pôsobenie najmä v stredoslovenskom regióne, nakoľko tento je podľa prieskumu agentúry Polis Slovakia, s.r.o. (z novembra 2000, na reprezentatívnej vzorke 500 respondentov, ďalej len „prieskum“) regiónom s najmenšou podporou pre integráciu SR do EÚ (55,2% obyvateľstva je rozhodne za vstup SR do EÚ, 16,4% skôr za ako proti, 16,4% nevie túto otázku posúdiť, čo je najvyššie percento nerozhodnutých v rámci Slovenska).
	Úrad vlády SR, s cieľom zaujať myšlienkami európskej integrácie aj najmladšiu generáciu – žiakov základných škôl, vyhlásil v novembri 2000 súťaž v kreslení „Európa a my“. Súťaž bude vyhodnotená vo februári 2001. Skúšobné „predkolo“ súťaže bolo realizované s veľkým úspechom v apríli až máji 2000 na vybranej základnej škole v Prešovskom kraji.
	
Elektronické a tlačené médiá 

	Podľa prieskumu získavajú obyvatelia Slovenska informácie o EÚ z nasledovných zdrojov:
1.	z TV							90,5%
2.	z novín a časopisov					68,0%
3.	z rozhlasu						55,3%
4.	z rozhovorov s rodinou a známymi			19,9%
5.	z návštev v krajinách EÚ				5,6%
6.	z informovania vlády a MZV				5,0%
7.	...odnikiaľ, nemám žiadne informácie o EÚ		1,8%

(pozn. - respondenti mohli uviesť viac odpovedí, preto viac ako 100%)

Aj v súlade s výsledkami prieskumu verejnej mienky sú realizované aktivity na intenzívnejšie zapojenie médií do komunikačnej kampane vlády. Popri už zrealizovaných seminároch (ich prehľad obsahuje príloha č.2) pre novinárov pôsobiacich tak v národných, ako aj v regionálnych médiách s cieľom podporiť kvalitu a frekvenciu informovania, boli Delegácii Európskej komisie v Bratislave predložené a ňou následne v decembri schválené Terms of Reference na podporu komunikačnej kampane, v rámci ktorých by malo byť dodané technické vybavenie pre Združenie miest a obcí Slovenska a vyčlenené prostriedky na šírenie európskych informácií do regiónov najmä formou tréningov a seminárov pripravovaných partnermi z Konzultačného výboru Ministerskej rady vlády SR pre európsku integráciu (okrem Združenia miest a obcí Slovenska aj Asociácia lokálnych televízií, Asociácia regionálnej tlače a Združenie sudcov Slovenska). Technické vybavenie je potrebné na prijímanie a spracovávanie informácií poskytovaných prostredníctvom internetu – pre napojenia sa na európsky informačný servis Euroservis, na oficiálnu stránku integrácie SR do EÚ ako aj na široká škálu zdrojov informácií o EÚ nachádzajúcich sa na internete. V dôsledku toho by sa mala zvýšiť úroveň informovania v regiónoch prostredníctvom médií združených v uvedených asociáciách, obecných novín vydávaných ZMOS-om a novín vydávaných Združením sudcov Slovenska.
Okrem týchto aktivít SEZ ÚV SR spolupracuje pri tvorbe príloh venovaných integračnému procesu – príloha Euroreportu – Cieľ: Európa, príloha časopisu Verejná správa a časopis Euroexpres. 
	
V nadväznosti na aktivity zrealizované v roku 1999 boli na realizáciu komunikačnej kampane v rámci koncepcie v roku 2000 vyčlenené prostriedky vo výške 9,8 milióna Sk z rozpočtovej kapitoly Úradu vlády SR.

Bilaterálna spolupráca so zahraničnými partnermi

	Na základe úspešných kontaktov nadviazaných s viacerými zahraničnými partnermi na vládnej aj mimovládnej úrovni (Ministerstvo zahraničných vecí Francúzska, Nemecka, Dánska, Ministerstvo financií Rakúskej republiky, Medzinárodný inštitút pre verejnú správu v Paríži, Centrum európskych štúdií v Štrasburgu, Carl Duisberg Gesellschaft v Kolíne nad Rýnom, Národná asociácia miestnych samospráv v Dánsku, Národná škola novinárov v Dánsku, Inštitút pre európsku politiku v Bone, agentúra Publico vo Viedni) sa rozšírili možnosti na realizáciu seminárov a vzdelávacích aktivít v rámci koncepcie. Na bilaterálnom základe boli v spolupráci s partnerskými inštitúciami z Dánska, Francúzska a Nemecka rozpracované a zrealizované projekty so zahraničnou finančnou spoluúčasťou v celkovej výške 12  961 040 Sk (viď príloha č. 3).
	V októbri 2000 bolo predložených Dánskemu kráľovskému ministerstvu zahraničných vecí v rámci programu FEU, FEU+6 (program dánskeho MZV na podporu asociovaných krajín) ďalších 17 projektov zameraných na jednotlivé oblasti acquis communautaire. Projekty budú realizované v roku 2001, dva z nich zamerané na národných a regionálnych novinárov už boli dánskou stranou schválené, ostatné musia byť ešte prepracované a následne prejdú schvaľovacím konaním.
	V novembri 2000 bola dohodnutá spolupráca s rakúskym ministerstvom zahraničných vecí a prisľúbená finančná podpora na realizáciu projektov na podporu informačných centier, „town twinning-u“, na podporu kampane na prezentáciu informačných zdrojov o EÚ a na realizáciu informačných šotov v rádiách.

Plánované aktivity

	OBIPO plánuje pokračovať v realizácii seminárov najmä pre novinárov národných a regionálnych  médií a predstaviteľov miestnej verejnej správy, nakoľko títo patria k skupinám s najväčšími možnosťami pôsobenia na obyvateľstvo. Semináre budú zamerané na vysvetľovanie úlohy médií v integračnom procese, na regionálnu politiku a na možnosti a spôsob využívania predvstupovej pomoci EÚ poskytovanej formou fondov PHARE, ISPA a SAPARD.
	Naďalej bude prebiehať spolupráca a podpora informačných centier po celom Slovensku s cieľom vytvorenia komplexnej siete EU-Info bodov, pripravujú sa informačné príručky zamerané na mládež, problematiku poľnohospodárskej politiky a ekonomické aspekty integrácie. 
	Prostredníctvom internetu sa pripravuje projekt na prezentáciu sto slovenských miest, kde záujemcovia nájdu popri najrôznejších informáciách o jednotlivých mestách aj informácie týkajúce sa Európskej únie, ktorá sa takto dostane vhodnou formou do povedomia obyvateľstva.
	V roku 2001 sa pripravuje skúšobné odvysielanie informačných šotov o problematike EÚ vo vybranom rádiu zo siete Radionet. Výraznejšie zapojenie elektronických médií sa v rámci Koncepcie plánuje v záverečnej, tretej fáze komunikačnej kampane.

Trendy v súvislosti so vstupom SR do EÚ (na základe prieskumu)

o	podpora vstupu je väčšinová (79,6%), s rastúcou tendenciou v skupine voličov koalície a klesajúcou tendenciou v skupine voličov opozície
o	podpora vstupu rastie s dosiahnutým vzdelaním
o	najväčšiu podporu má vstup SR do EÚ na východnom Slovensku (85,8%)
o	najmenšiu podporu má vstup SR do EÚ na strednom Slovensku (71,6%)
o	podpora vstupu sa spája predovšetkým s pragmatickými, sociálno-ekonomickými dôvodmi
o	odmietanie je spájané s obavami zo zhoršenia sociálno-ekonomických pomerov
o	názory na pripravenosť SR na vstup do EÚ sa presúvajú smerom k tvrdeniu, že SR je úplne alebo skôr pripravená na vstup do EÚ
o	očakávania od vstupu SR do EÚ sú prevažne pozitívne
o	v skupine respondentov – voličov opozície rastie zastúpenie negatívnych očakávaní
o	skupiny, ktoré budú mať najväčší prospech zo vstupu do EÚ, budú všetci občania, súkromný sektor a politici
o	vstup SR do EÚ bude obojstranne výhodný
o	názor na EÚ je prevažne pozitívny, s rastúcou tendenciou u voličov koalície a klesajúcou tendenciou u voličov opozície
o	vyše 40% respondentov registruje informačnú kampaň vlády o vstupe, napriek tomu si len pätina respondentov myslí, že informovanosť je dostatočná
o	informácie o EÚ získavajú respondenti z televízie, rozhlasu a tlače
o	respondenti by chceli viac informácií o pracovných a štúdijných možnostiach v krajinách EÚ a o investíciách krajín EÚ do ekonomiky SR

Výsledky prieskumu ukázali pomerne výraznú stabilitu názorov na vstup Slovenskej republiky do Európskej únie. Stabilitu vykazujú aj dôvody negatívneho aj pozitívneho postoja, hoci v skupine respondentov z opozičného prostredia možno pozorovať prehlbovanie negatívnych postojov. V tejto skupine respondentov však môže ísť aj o celkovú nespokojnosť so súčasným vývojom v Slovenskej republike a jej prenos na integračnú problematiku. 
Vzhľadom na spomínanú stabilitu názorov by komunikačná stratégia mala prejsť do svojej druhej fázy – fázy upevňovania pozitívnych postojov a modifikácie tých negatívnych. Na to, aby sa dosiahol želaný stav – zabezpečenie výrazne väčšinovej podpory nášho vstupu do Európskej únie a eliminácia negatívnych alebo odmietavých postojov, treba neustále obsahovo prispôsobovať smerovanie komunikačnej kampane.
Respondenti prezentovali názor, že informovanosť o našom vstupe do Európskej únie nie je dostatočná. Do istej miery ide o subjektívny pocit respondentov, pretože prevažná väčšina z nich vedela odpovedať na otázky prieskumu a aj celkový počet odpovedí „neviem“ bol relatívne nízky. Je možné predpokladať, že názory sa tvoria, okrem iného, na základe istej sumy informácií, a preto je reálna informovanosť pravdepodobne o čosi vyššia, ako deklarujú respondenti. O tom, že respondenti registrujú snahy o informovanosť svedčí aj skutočnosť, že viac ako 40% z nich vie o tom, že prebieha informačná kampaň o vstupe Slovenskej republiky do Európskej únie.
Názor o nedostatočnej informovanosti je pomerne silný. Preto je potrebné ešte dôslednejšie zladiť aktivity jednotlivých rezortov pre finálny synergický efekt. Je nutné dôsledne zdôrazňovať prítomnosť integračného aspektu v jednotlivých aktivitách rezortov a dostatočne poukazovať na súvislosti s európskym integračným procesom. Respondenti podľa prieskumu žiadajú predovšetkým pragmatické informácie sociálno-ekonomického charakteru – informácie o pracovných možnostiach v členských krajinách EÚ – 41,6%, informácie o študijných možnostiach v členských krajinách EÚ – 29,3%, informácie o investíciách krajín EÚ do našej ekonomiky – 24,4%, informácie o postoji členských krajín EÚ k nášmu vstupu – 22,5% (pozn. – respondenti mohli uviesť aj viac odpovedí) – preto by sa mala zvýšiť aktivita rezortov najmä v týchto oblastiach a s vysokou frekvenciou by mali poskytovať médiám informácie a správy týkajúce sa čiastkových problematík záujmu.
Komunikačnými kanálmi by mali byť vo zvyšujúcej sa miere elektronické médiá (hlavne TV) a tlač. Ich intenzívne zapojenie bude realizované v záverečnej fáze kampane.